nyala Mmapitsa ka gonne a thibelwa ke melao ya setso. Mosola 12 Batho ba le bantsi ba ba tsenang dikereke ba foufadiwa ke dingwao. Jesu o ne a raya baeteledipele ba bodumedi ba mo motlheng wa gagwe a re: “Lo dirile lefoko la Modimo lefela ka ntlha ya ngwao ya lona.” (Mathaio 15:6) Fa Bajuda ba sena go boa kwa botshwarwa kwa Babelona, ba ile ba tsosolosa kobamelo e e itshekileng ka tlhagafalo, mme baperesiti bone ba ile ba nna mabela le go ipona tshiamo. Meletlo ya bodumedi e ne ya nna seomodiro fela, Modimo a sa tlhole a tlotlwa ka tsela e e tshwanetseng mo go yone. (Malaki 1:6-8) Mo motlheng wa ga Jesu, bakwadi le Bafarasai ba ne ba okeditse Molao wa ga Moshe ka dingwao tse dintsintsi. Jesu o ne a senola boitimokanyi jwa banna bao ka gonne ba ne ba sa lemoge melaometheo e e siameng e Molao oo o neng o theilwe mo go yone. (Mathaio 23:23, 24) Bakeresete ba boammaaruri ba tshwanetse go nna kelotlhoko gore ba se ka ba letla dingwao tsa bodumedi tse di itiretsweng ke batho tsa ba faposa mo kobamelong e e itshekileng.